Die liehten liebe svͤsse tage reine
Die liehten liebe svͤsse tage reine·
die sint zergan·
o we leider von der truͤben zit·
da von ich were ganzer froͤiden eine·
wan dur den wan·
der mir liebet vnd nahen lit·
vmbe ein kint· dar alle mine sinne·
gewendet sint· erwirbe ich sine minne·
so wird ich geil·
vnd han der werlde minen teil·

Das ist ein wib dar ich mich han gewendet·
nv manigen tag·
an der vinde ich niht wan kindes mv̊t·
mich hat min herze lange dar gesendet·
dc ringe wag·
ir genade als es noh leider tůt·
het ir lib· nah minen willen guͤte·
si were ein wib· dú mich von vngemvͤte·
wol schiede gar·
nv ist des niht doh singe ich iemer dar·

Deutsche Philologie
Deutschland
13. Jahrhundert
Mittelhochdeutsch
Versdichtung
Codex Manesse